b'\n_START_ARTICLE_\nVerden under vand (roman)\n_START_PARAGRAPH_\nI mods\xc3\xa6tning til megen anden post-apokalyptisk litteratur, har J. G. Ballards science fiction-roman fra 1962, Verden under vand (originaltitel The Drowned World) en hovedperson, som snarere end at v\xc3\xa6re foruroliget over den gamle verdens undergang, er fascineret af den kaotiske virkelighed, der har erstattet den._NEWLINE_Verden under vand starter som en almindelig s\xc3\xa5kaldt "h\xc3\xa5rd" science fiction-roman, forst\xc3\xa5et p\xc3\xa5 den m\xc3\xa5de at \xc3\xa5rsagerne til verdens undergang forklares videnskabeligt \xe2\x80\x93 str\xc3\xa5ling fra solen har f\xc3\xa5et polar-isen til at smelte og temperaturen verden over til at stige, hvilket har for\xc3\xa5rsaget, at storbyerne i det nordlige Europa og Amerika er blevet d\xc3\xa6kket af smukke og fascinerende tropiske laguner. Men Ballards roman er tematisk mere kompleks end som s\xc3\xa5. Ballard bruger fort\xc3\xa6llingens post-apokalyptiske verden som et spejl for hovedpersonernes kollektivt ubevidste drifter. Et af Ballards gennemg\xc3\xa5ende temaer er, at mennesket konstruerer sine omgivelser til at afspejle sine ubevidste drifter. I Verden under vand er det imidlertid en naturkatastrofe, der f\xc3\xa5r den virkelige verden til at omdanne sig til et dr\xc3\xb8mmelandskab, der f\xc3\xa5r hovedpersonerne til at regrediere mentalt._NEWLINE_"Just as psychoanalysis reconstructs the original traumatic situation in order to release the repressed material, so we are now being plunged back into the archaeopsychic past, uncovering the ancient taboos and drives that have been dormant for epochs\xe2\x80\xa6Each one of us is as old as the entire biological kingdom, and our bloodstreams are tributaries of the great sea of its total memory." ("Ligesom psykoanalysen rekonstruerer den oprindelige traumatiske situation for at kunne frig\xc3\xb8re det fortr\xc3\xa6ngte materiale, s\xc3\xa5ledes er vi nu ved at blive kastet tilbage i den ark\xc3\xa6opsykiske fortid, hvorved de urgamle tabuer og drifter afd\xc3\xa6kkes som har slumret i umindelige tider. [\xe2\x80\xa6] Enhver af os er s\xc3\xa5 gammel som hele det biologiske kongerige, og vores blod\xc3\xa5rer str\xc3\xb8mmer ud i den totale hukommelses store hav.")_NEWLINE_Denne artikel er en overs\xc3\xa6ttelse af artiklen The Drowned World p\xc3\xa5 den engelske Wikipedia. Overs\xc3\xa6ttelsen tager i sin sprogbrug desuden udgangspunkt i den danske udgave af Verden under vand, oversat af Niels Erik Wille, udkommet p\xc3\xa5 Steen Hasselbalchs Forlag 1969.'